בס"ד, י"א בחשוון תשפ"א

29 באוקטובר 2020

תיק: פניות ציבור 2020

סימוכין: 4000-0014-2020-0011182

**לכבוד**

**עו"ד אלעד מן**

**שלום רב,**

**הנדון: דוח חברת בקרה egis**

סימוכין: פנייתך מיום 26.5.20

בהמשך לעניין שבנדון ולמכתבך שבסימוכין, אתכבד בזאת לפנות אליך כדלהלן:

1. ראשית, קבל התנצלותנו על העיכוב במתן המענה, אשר נבע מהצורך לבחון את הפרטים מול הגורמים השונים.
2. שנית ולגופו של עניין, הדו"חות אותם ביקשת לחשוף בפנייתך נבחנו על ידי גורמי המקצוע הרלוונטיים, ובמהלך של עבודה מאומצת הושחר אחד הדו"חות כפיילוט.
3. מבדיקת דו"ח זה עולה כי נעשו בו השחרות רבות עד שכמעט ולא נותר מהדו"ח דבר גלוי. ההשחרות נעשו בהתבסס על העילות הבאות:
4. חשש לפגיעה בסוד מסחרי או סוד מקצועי או מידע בעל ערך כלכלי שפרסומו עלול לפגוע פגיעה ממשית בערכו – סעיף 9(ב)(6) לחוק חופש המידע, תשנ"ח-1998;
5. חשש לשיבוש התפקוד התקין של הרשות הציבורית – סעיף 9(ב)(1) לחוק;
6. חשש כי גילוי המידע עלול לפגיע בהמשך קבלתו – סעיף 9(ב)(7) לחוק;
7. חשש לפגיעה בביטחון המדינה – סעיף 9(א)(1) לחוק.
8. יוסבר, כי דו"חות הבקרה נערכים תוך כדי ביצוע הפרויקט, ובמטרה לבחון את התקדמותו וכיצד ניתן לטייב אותו. שהרי בכך נבדלת 'בקרה' – שהיא אמצעי לבדיקה רציפה תוך כדי ביצוע, מ'ביקורת' - הבודקת תהליכים שנעשו בעבר ומעלה רעיונות לשיפור בעתיד.
9. לפיכך, דו"חות הבקרה מתאימים למועד בו הם ניתנו, ולשלב הביצוע אליו הגיעה החברה המבצעת. קריאת הדו"ח ללא הבנה באיזה שלב הוא ניתן ולמה הוא מתייחס, עלול להוציא את הדברים מהקשרם ולהביא את המעיין בו לכדי טעות ובכל מקרה הדוחות הכוללים גם מידע הבא בגדר סעיף 9(ב)(6) לחוק. זאת ועוד, אף אם יושמטו חלקים מהדוח שחוסים תחת סעיף 9(ב)(6), נמצא כי אין בכך להביא למסירת הדוחות לנוכח המפורט להלן.
10. כך, למשל, אם ייכתב בדו"ח מסוים כי חברת הביצוע התעכבה בעבודה, אזי אין בכך כדי להסיק כי חברת הביצוע לא סיימה את הפרויקט במועד.
11. בנוסף, עיון בדו"ח הבקרה מבלי לראות את תגובת חברת הביצוע, עלול אף הוא להביא למסקנה שאינה נכונה ולהוציא את הדברים מהקשרם.
12. המשמעות במבט לעתיד, היא כי חשיפת הדו"חות עלולה בסבירות גבוהה ביותר להוביל לכך שהחברה המבוקרת לא תשתף את חברת הבקרה במידע תכנוני וביצועי שלה, וכך הדו"חות יפסיקו להוות כלי אפקטיבי, ויכולת הבקרה של המדינה תיפגע קשות.
13. לא זו בלבד, אלא שחשיפת הדו"חות שמטרתם, כאמור לעיל, לטייב את ביצוע הפרויקט, עלול להביא לכך שכלי זה לא יהא עוד יעיל ומעשי, ולא יוכל להביא לביצוע מיטבי.
14. כמו כן, מאחר וחלק מהפרויקטים מתבצעים במקומות רגישים מבחינה ביטחונית, ניתן להבין מהדו"חות היכן מתבצעים הפרויקטים וכיצד בנויים אותם מקומות רגישים, דבר העלול להוות פגיעה בביטחון המדינה.
15. אשר על כן, באיזון האינטרסים - בין האינטרס הפרטי לחשיפת הדו"חות לבין האינטרס הציבורי לשמירה על כלי הבקרה המצוי בידי המדינה, בשמירה על הסודות המקצועיים של חברות הביצוע ושל המדינה, ובשמירה על ביטחון המדינה – אנו סבורים כי גובר האינטרס הציבורי שלא לחשוף את המידע.
16. לאור כל המפורט לעיל, נשוב ונחזור על עמדתנו לפיה לא ניתן לחשוף את הדו"חות.
17. זכותך לעתור כנגד החלטתי זו.

**בברכה,**

**אפרת קילשטוק**

**מנהלת תחום מידע ומחקר תחבורתי**

**ממונה על העמדת מידע לציבור**

**העתקים:**

**עו"ד שירה יהלומי – לשכה משפטית, משפט התחבורה**

**מר יאיר ארז – מינהל תשתיות ותיאום, משרד התחבורה**

**עו"ד מורן בראון – פרקליטות מחוז ירושלים (אזרחי)**

**עו"ד מירב ליבנה – משרד האוצר**